ปภ.รายงานคงสถานการณ์อุทกภัยในจังหวัดนครนายก รวม 3 อำเภอ พร้อมเร่งให้การช่วยเหลือผู้ประสบภัย และระบายน้ำออกจากพื้นที่น้ำท่วมขัง
กรมป้องกันและบรรเทาสาธารณภัย รายงานยังคงมีสถานการณ์อุทกภัยในจังหวัดนครนายก รวม 3 อำเภอ เร่งให้การช่วยเหลือผู้ประสบภัย และระบายน้ำออกจากพื้นที่น้ำท่วมขัง เพื่อคลี่คลายสถานการณ์ให้กลับสู่ภาวะปกติโดยเร็ว

 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลมรสุมตะวันตกเฉียงใต้ ตั้งแต่วันที่ 17 สิงหาคม – 26 กันยายน 2561 ทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และดินถล่มในพื้นที่ 23 จังหวัด ปัจจุบันสถานการณ์คลี่คลายแล้ว 22 จังหวัด โดย ยังคงมีสถานการณ์อุทกภัยในจังหวัดนครนายก 3 อำเภอ ได้แก่ อำเภอเมืองนครนายก อำเภอองครักษ์ และอำเภอปากพลี รวม 19 ตำบล 140 หมู่บ้าน ประชาชนได้รับผลกระทบ 8,588 ครัวเรือน 25,462 คน พื้นที่การเกษตรคาดว่าเสียหาย 1,040 ไร่ ปัจจุบันระดับน้ำมีแนวโน้มลดลง พร้อมเร่งระบายน้ำออกจากพื้นที่อย่างต่อเนื่อง เพื่อคลี่คลายสถานการณ์ให้กลับสู่ภาวะปกติโดยเร็ว รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้น
 
     ทั้งนี้ ได้กำชับจังหวัดที่สถานการณ์คลี่คลายแล้วให้เร่งสำรวจและจัดทำบัญชีความเสียหาย เพื่อให้การช่วยเหลือผู้ประสบภัยตามระเบียบกระทรวงการคลังฯ ต่อไป